L’Udin si à dismot. La partide di sabide a Napoli e conferme che tes gjambis, tal cjâf, tal cûr e te maniere di stâ tal cjamp e di zuiâ de scuadre furlane alc al è cambiât in miôr. Si à tacât a viodilu in cjase cuintri de Fiorentine, si à tornât a palesâ cun plui fuarce ancje se cuntun risultât negatîf la setemane stade cu la Juventus e si à mostrât ben e no mâl doi dîs indaûr li dal San Paolo.
L’Udin al patìs, al resist e al scombat e cussì al rive a puartâ a cjase un pont. Sul plan tatic Guidolin al conferme di vê rivât a dâi elasticitât, ecuilibri e sostance ae scuadre, a tacâ de difese, che si zove dal jutori di Basta e Silva che a tornin simpri cuant che al covente e che a sburtin indenant. La formazion furlane e cambie fisionomie cuant che e je in atac, in graciis dal dinamisim tes fassis e de pression tes corsiis centrâls cun Fernades, che al conferme cualitât e continuitât, cun Pereyra e cun Lazzari, che al somee dut un altri zuiadôr di chel viodût te prime part dal campionât.
L’Udin al mostre fin dal principi di no vê pôre dal Napoli. Anzit, i fâs pôre: lu ferme cuant che al prove a puartâsi indenant e lu instupidìs cun iniziativis ofensivis che i gjavin cualsisedi pont di riferiment ae difese, che e patìs il moviment dai blancs e neris.
Ce che al mancje al Udin, che al sburte di plui, a son lis conclusions in puarte. La strade dal gol, invezit, cun dut des sôs dificoltâts, le cjate il Napoli dopo de prime mieze ore di zûc cun doi goi di Pandev, che però no mandin l’Udin ko.
La scuadre furlane e reagjìs, no si piert pai trois e no piert i sintiments e lu mostre za prime dal interval, daurman cun Pereyra e plui indenant cun Hertaux, che cu la complicitât involontarie dal napoletan Fernandez, al smieze lis distancis e al vierç una sperance concrete pal secont timp.
Il Napoli, che al somee rinfrancjât dal vantaç, al vierç la seconde frazion cuntun tic di agressivitât in plui, ma l’Udin no si scompòn e al rispuint in cuintripît, prime cuntune conclusion flapute di Nico Lopez e dopo cuntune biele tonade di Fernandes, che al firme il doi a doi.
No je finude achì: ni di une bande ni di chê altre. Dzemaili al segne e il Napoli al torne in vantaç, ma l’Udin al rispuint ancje cu la decision di Guidolin di meti dentri Maicosuel al puest di Nico Lopez. Al rive il gol di Basta, sui disvilups di un corner, che al siere il risultât sul trê a trê. E a rivin ancjemò li incursions pericolosis di Maicosuel, che intune ocasion al ven fermât cu lis manieris tristis de bande di Maggio, e si manten une pression ofensive che cualchi setemane indaûr, tal finâl di une partide di cheste fate, no si sarès mai viodude.
In conclusion, une biele prove di caratar e di zûc, che e fâs sperâ ben pal avignî, intant che al ven di pensâ che al San Paolo si podevin puartâ a cjase fintremai ducj i trê ponts a disposizion, soredut cjalant la classifiche, che e je curtute inte sô part plui basse.
Pai prossims incuintris cul Toro e cul Livorno al coventarà mantignî l’ecuilibri e il snait mostrâts tai ultins turnis e in particolâr a Napoli par dâ un svolt positîf a un campionât che al è scomençât mâl.
fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn